Broj: 711-I-165-M-165-21/22-02-21

Zagreb, 28. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Lahorke Weiss, ravnateljice Zavoda za hitnu medicinu Virovitičko – podravske županije**,za davanjem mišljenja Povjerenstva, na 153. sjednici, održanoj 28. prosinca 2021.g., daje sljedeće

**MIŠLJENJE**

**I. Na temelju članka 17. stavka 1. ZSSI-a,** **Lahorka Weiss, ravnateljica Zavoda za hitnu medicinu Virovitičko – podravske županije, ne smije istodobno uz obnašanje navedene dužnosti obnašati i dužnost članice Gradskog vijeća Gada Virovitice, kao druge javne dužnosti u smislu navedene odredbe Zakona.**

**II. Upućuje se obveznica Lahorka Weiss da u roku od 60 dana od dana stupanja na snagu ZSSI-a razriješi situaciju iz točke I. ovog mišljenja.**

Obrazloženje

U Povjerenstvu je 27. prosinca 2022. pod brojem 711-U-6136-M-165/21-01-5 zaprimljen zahtjev za mišljenjem obveznice Lahorke Weiss, ravnateljice Zavoda za hitnu medicinu Virovitičko – podravske županije povodom kojeg se vodi predmet broj M-165/21.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona te je stoga obeveznica Lahorka Weiss, ravnateljica Zavoda za hitnu medicinu Virovitičko podravske županije, kojoj je osnivač Virovitičko-podravska županija, obvezana postupati sukladno odredbama ZSSI-a.

Člankom 8. stavkom 2. i stavkom 3. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje u najkasnije roku od 15 dana od dana primitka zahtjeva obveznika.

U zahtjevu, obveznica navodi, da je na izborima 2021. izabrana u Gradsko vijeća Grada Virovitice i moli mišljenje Povjerenstva može li kao ravnateljica Zavoda za hitnu medicinu Virovitičko – podravske županije, istovremeno biti član Gradskog vijeća Grada Virovitice. Također navodi da vezano za potrebe stanovnika Grada Virovitice, Grad Virovitica sufinancira rad Zavoda za za hitnu medicinu Virovitičko – podravske županije od 2014. godine a u 2021. godini Grad Virovitica je sufinancirao 85.533,67 kn.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan, obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drugačije propisano.

Uvidom u izvadak iz sudskog registra Trgovačkog suda u Bjelovaru utvrđeno je da je kao osoba ovlaštena za zastupanje Zavoda za hitnu medicinu Virovitičko – podravske županije, upisana Lahorka Weiss, ravnateljica, imenovana Odlukom od 18.06.2018.g.

Uvidom u službene mrežne stranice Grada Virovitice utvrđeno je da je Lahorka Weiss predsjednica Gradskog vijeća Grada Virovitice u aktualnom mandatu.

Povjerenstvo ističe da članovi predstavničkih tijela jedinica lokalne i područne (regionalne) samouprave nisu obveznici u smislu ZSSI-a. Međutim, pojam "druga javna dužnost" ne odnosi se samo na dužnosti na čije se obnašatelje kao obveznike utvrđene odredbama članka 3. ZSSI-a izravno primjenjuju odredbe toga Zakona, već na širi krug dužnosti čiji se obnašatelji, s obzirom na zakonom propisani način stupanja na dužnost trajanje mandata, nadležnosti tijela u kojem se dužnost obnaša, odgovornost prema građanima mogu smatrati javnim dužnosnicima.

Stoga, imajući u vidu biranje članova predstavničkog tijela Grada Virovitice, kao jedinice područne samouprave, od strane građana, na mandat od četiri godine te nadležnosti toga tijela, kako su propisane odredbama Zakona o lokalnoj i područnoj (regionalnoj) samoupravi („Narodne novine“ br. 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19., 144/20.), Povjerenstvo ukazuje da se dužnost članice Gradskog vijeća Grada Virovitice smatra drugom javnom dužnosti u smislu odredbi ZSSI-a.

Posebni zakon koji sadrži odredbe o postupku i uvjetima za imenovanje odnosno dužnosti ravnatelja zdravstvene ustanove je Zakon o zdravstvenoj zaštiti („Narodne novine“ broj 85/06.). Ovaj Zakon ne sadrži odredbe o drugim dužnostima ili funkcijama koje bi ravnatelj mogao ili ne bi mogao („nespojive dužnosti“) obnašati istovremeno uz obnašanje dužnosti ravnatelja zdravstvene ustanove.

Slijedom navedenog, s obzirom da drugim Zakonom nije drugačije propisano, a niti je obveznica članica Gradskog vijeća po položaju, na temelju članka 17. stavka 1. ZSSI-a, obveznica Lahorka Weiss ne može, za vrijeme obnašanja dužnosti ravnateljice Zavoda za hitnu medicinu Virovitičko – podravske županije, istovremeno obnašati dužnost članice Gradskog vijeća Grada Virovitice, kao drugu javnu dužnost.

Naprijed navedeno je neovisno o sufiranciranju rada Zavoda za hitnu medicinu Virovitičko – podravske županije od strane Grada Virovitice, koje je predviđeno člankom 41. stavkom 1. podstavkom 11. Statuta Zavoda za hitnu medicinu Virovitičko – podravske županije, a u domeni je posebnih propisa kojima se uređuje finaciranje predmetne zdravstvene ustanove.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Dana 25. prosinca 2021.g. stupio je na snagu ZSSI kojim je proširen krug obveznika postupanja prema odredbama toga zakona, pa su tako između ostalih, ravnatelji ustanova u zdravstvu kojima je osnivač Republika Hrvatska ili jedinica lokalne i područne ( regionalne) samouprave člankom 3. stavkom 1. podstavkom 65. ZSSI-a uvršteni u obveznike postupanja sukladno odredbama ZSSI-a te je obveznica upućena da u roku od 60 danaod dana stupanja na snagu ZSSI-a, uredi svoje poslove na način da prestane s obavljanjem jedne od funkcija na koje je imenovana (ravnateljice Zavoda za hitnu medicinu Virovitičko – podravske županije, ili člana Gradskog vijeća Gada Virovitice) obzirom je istovremeno obavljanje navedenih funkcija suprotno članku 17. stavak 1. ZSSI-a.

Slijedom svega navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Obveznica Lahorka Weiss, putem dostavljene e-mail adrese
2. Objava na internetskoj stranici Povjerenstva
3. Pismohrana